Efa iaraha-mahalala fa saika lalan-tokana tsy azo ifanena avokoa ny ankabeazan’ireo tetezana amin’ireo lalam-pirenena eto amintsika. Tsy nahasakana ity fiara tsy mataho-dalana iray, izay nirimorimo fatratra tsy hiditra amin’ity tetezana iray teo Antetezankazo, Andriba anefa izany, eny fa na dia hitany aza, fa efa nisy taxi-brousse « Mazda » tafiditra teo amin’ilay tetezana. Ary tsy vitan’izay fa tsy nijanona akory teo anatrehan’ny loza mahatsiravina izay niseho na nampandre ny mpitandro filaminana ity fiara ity, fa mbola nanohy ny diany, toa vao mainka aza nitsoaka nandositra. Tany Tsiafabositra vao voasakana ilay 4X4, antsasak’adiny mahery taorian’ny nisehoan’ny loza, rehefa nampandrenesina avokoa ireo zandary teny amin’ny làlam-pirenena mba hampijanona izany fiara nahavanon-doza izany. Avy hatrany dia nogiazana ny fiara ary natao andrimaso any amin’ny biraon’ny zandary ao Tsiafabositra ary hanaovana famotorana ity mpamily tsy valahara ity.